Ercnayîşê serre yê Merkezê Îrtîbatî yê YPJyî wina yo:
"Serra 2019î seba pêro şarê Rojawanî û Sûrîye bi serrêka bîne ya têkoşînî û xoverdayîşî.
Têkoşînêkê çetînî yê bi bedelan ra dima hema hema 9 serrî vîyartî, têkoşînê şaranê Rojawanî û Sûrîye  bi çinkerdişê DAÎŞî derbazê wextêkê neweyî kerd.
Vera pêro hêrişan bingeyê hişmendîya yewîya şaran ser o rayberîya cinîyan ê têkoşêran kar û xebatê şorişî ameyî kerdene. No têkoşîn serra 2019î de resa manaya tarîxî.
Senî ke serrî derbaz bîyî têkoşînê cinîyan ê xoverdayoxan, morê xo da pêro xebat, şerê pawitişî û destkewteyan ser. Yewînê Pawitişê Cinîyan seba ke bibê hêz, îrade û vengê pêro cinîyanê Rojawanî û Sûrîye bîyî yew veng, beden, fikir û ruh.
Hemleya şerê çinkerdişê DAÎŞî ya ke hêzanê pawitişî serra 2018î de dest pê ci kerdbi heta serra 2019î dewam kerd. Menganê peyênan de şerê vera DAÎŞî zaf çetîn bi. Mîyanê pêro şert û mercanê zoran de zî têkoşînêko xurt ame kerdene û sozo ke şarê ma û merdimîye rê amebi dayene ame caardene. Pêro dinya heyranê nê têkoşînî bîye. Pêro hêzanê YPG-YPJyî binê sîwana QSDyî de têkoşîn û xoverdayîşêko pîl kerd. DAÎŞ peynî de şerê Bahozî û Hejînî de ame çinkerdene. Nê têkoşînî de bi hezaran cinî û domanê êzidîyî yê ke hetê DAÎŞî ra amebî esîrgirewtene ameyî xelisnayene.
23ê adara 2019î  Dêrazor de Bahoz de QSDyî bi merasîmêk pare kerd ke DAÎŞ ame çinkerdene. No serkewtişo tarîxî yo ke netîceyê 11 hezar şehîdan de ame girewtene hetê pêro şarê Rojawanî ra ame fîrazkerdene. Ma zî 27ê adare de bi merasîmêkê biheybetî pêro cinîyanê dinya reyde serkewtişê xo pare kerd.
Şerê vera DAÎŞî ra dima YPJyî seba ke gamanê hîna xurtan bierzo xo newe ra rêxistin kerd.  Ma 1 û 2ê hezîranî de konferansê xo yo diyîn serûber kerd. Konferansê ma bi sloganê ''Ma bi ruhê Leyla û bi hêrsê Avesta xo newe ra awan bikê ke îşxalkeran çin bikê'' dest pêkerd. YPJyî konferans de paratîkê xo yê 7 serran ercna. Netîceyê konferansî de YPJyî soz da ke pawitişê xo hîra biko û xo newe ra awan biko.
Na serre de xebata ma ya tewr stratejîke perwerde bîye. Şerwanê neweyî yê ke tewrê akademîye bîyî perwerdeyê bingeyî ra dima tewrê waranê pratîkî bîyî.
Dewleta tirke cerganê xo reyde 9ê teşrîna verêne de dest pê îşxalêkê pîlî kerd. Dewleta tirke hêrişanê xo de reya verêne cinîyî kerdî hedef. Bi nê hawayî reyna rîyê xo yo faşîzan pêro dinya verî eşkera kerd.
Vera nê hêrişanê barbaran ê dewleta tirke sere de Serêkanîyê, Girê Sipî de pêro Rojawan de xoverdayîşêko pîl ame kerdene û no xoverdayîş hema zî dewam keno. Dewleta tirke pê pêro çekanê xo hêrişê Rojawanî kerd. Vera nê hêrişan Xoverdayîşê Rûmetî şexsê Hevrîne Xelef, Dayîka Eqîde, Amara û bi seyan çêran de ame kerdene. Xoverdayîşê Rûmetî bi sembolê çêrîye. Şerwananê ma Rojawan de vera îşxalê dewleta tirke ya qirkerî bedenê xo kerdî sîper. Xoverdayîş û têkoşînê şerwananê ma bîyî rojdemê dinya. Coka pêro cinîyanê dinya vera îşxalê dewleta tirke ya qirkere nêrazîbîyayîşê xo mojnayî û paştî da cinîyanê Rojawanî.
Serra 2019î zî sey serranê verênan bîye serra cinîyan ê xoverdayoxan ê Rojawanî ke oxirê pawitişê erdê xo de ganê xo feda kerdî. Bêguman têkoşînê 9 serran de zaf bedelî ameyî dayene û seba pawitişê destkewteyanê şorişî zî zaf bedelî ameyî dayene. Sayê çêrîya nê şerwanan ewro têkoşînê azadîye yê Rojawanê Kurdîstanî derbazê dewrêkê neweyî bi.
Netîceyê şer, têkoşîn û xoverdayîşê na serre de hêzê ma reyna cepheyanê tewr vernîyan ê xoverdayîşî de fedekarî û çêrîyêka pîle kerde. Na çarçewe de:
Dêrezorê de hemleya şerê çinkerdişê DAÎŞî de hêzanê ma şexsê embaze Amara û Guneşe de çêrîye û fedakarîyêka pîle kerde û cayê xo çarçewa hemle de girewte.
Hemleya çinkerdişê DAÎŞî de 52 cinîyî û 178 domanê êzidîyî rayberîya hêzanê ma û QSDyî de ameyî xelisnayene.
Bi seyan keyeyî û cinîyî cerganê DAÎŞî ra ameyî xelisnayene.
Serûberkerdişê konferansê YPJyî yê 2. ra dima bingeyê newe ra awanbîyayîşî ser o hêzanê ma bi desan dewreyê perwerdeyî akerdî û bi serkewtişî qedînayî.
Hêzanê ma bi moral û qerardarîyêka pîle 9ê teşrîna verêne ra heta nika pêro cepheyan de şerê pawitişê Rûmetî de ca girewt û xo ver da.
Hemleya çinkerdişê DAÎŞî de û şerê Xoverdayîşê Rûmetî de 72 şerwanê ma yê ke bi çêrîye şer kerd şehîd bîyî.
3 embazê ma netîceyê şerê îşxalê dewleta tirke de esîr kewtî destê cergan û leşkeranê artêşa tirke.
Serrêka pirê têkoşîn û xoverdayîşî ezmûnê şorişê azadîye yê şaran ra vîyarte. Ma sey Hêzanê Pawitişê Cinîyan (YPJ) xo seba wezîfeyanê serra 2020î amade kenê. Seba rûmetê merdimîye û pawitişê cinîyan têkoşînê azadîye û caardişê hewn û xeyalê embazanê ma yê şehîdan do bibê armancê ma yê têkoşînê na serre. Seba xelasîya rûmetê merdimîye û pawitişê pêro cinîyan têkoşînê ma yê azadîye heta serkewtişî do dewam biko."
